বিদেশে বিরাট সম্মান! ভারতীয় বংশোদ্ভূত এই ‘বিষ্ময় মহিলা’কে চেনেন?

ওয়েব ডেস্ক: ভারতকে গণিতজ্ঞদের (Mathematician) দেশ বলা হয়। আর্যভট্ট, রামানুজনের মতো কিংবদন্তিরা জন্মেছেন এ দেশেই। আর এবার বিদেশের মাটিতে বর্ষসেরা বিজ্ঞানীর (Scientist Of The Year) খেতাব জয় করলেন ভারতীয় বংশোদ্ভূত এক মহিলা গণিতজ্ঞ। অস্ট্রেলিয়ার (Australia) নিউ সাউথ ওয়েলসে সর্বোচ্চ বৈজ্ঞানিক সম্মানে ভূষিত করা হল নলিনী যোশিকে (Nalini Joshi)। গত বছরের ১৯ নভেম্বর সিডনির গভর্নমেন্ট হাউসে অনুষ্ঠিত এক অনুষ্ঠানে এই ঐতিহাসিক সম্মান দেওয়া হয় নলিনী দেবীকে।

সিডনি বিশ্ববিদ্যালয়ের পেইন-স্কট অধ্যাপক এবং অ্যাপ্লায়েড ম্যাথেমেটিক্স বিভাগের প্রধান নলিনী যোশি ইন্টিগ্রেবল সিস্টেম নিয়ে তাঁর অগ্রণী গবেষণার জন্য বিশ্বজুড়ে পরিচিত। জলবায়ু বিজ্ঞান থেকে শুরু করে ফাইবার অপটিক্স পর্যন্ত নানা জটিল প্রাকৃতিক ও প্রযুক্তিগত ঘটনার গাণিতিক প্যাটার্ন বিশ্লেষণে গুরুত্বপূর্ণ ভূমিকা রেখেছে তাঁর গবেষণা। বর্তমানে তিনি কোয়ান্টাম ক্রিপ্টোগ্রাফিতে নিজের দক্ষতা প্রয়োগ করছেন।

আরও পড়ুন: ভারতে প্রথম দূত পাঠাল তালিবান সরকার! কে এই নূর আহমেদ নূর?

শিক্ষাজীবনে সিডনি বিশ্ববিদ্যালয় থেকে ইউনিভার্সিটি মেডেলসহ স্নাতক হন এবং পরে প্রিন্সটন বিশ্ববিদ্যালয় থেকে ডক্টরেট সম্পন্ন করেন নলিনী দেবী। পরে সিডনি বিশ্ববিদ্যালয়েই গণিতের প্রথম মহিলা অধ্যাপক হিসেবে নিযুক্ত হন তিনি। ২০১৮ সালে তিনি পান ইউরেকা পুরস্কার। এর পর ২০১৬ সালে ‘অফিসার অব দ্য অর্ডার অব অস্ট্রেলিয়া’, পুরস্কারও পান তিনি। আর এবার পেলেন আরও বড় এক সম্মান।